Meil on uued elanikud korteris - Madlike ja Liisbet (nimet pärit sellest raamatust). Ülivahvad, super armsad kassipõngerjad. Toodi nad meile hoiule loomade hoiupaigast, kus neid ähvardas magamapanek. Kohanesid meil umbes poole minutiga, see tähendab, et kui nad transpordipuurist välja lasin, siis esimesed 30 sekundit kulusid lähema ümbruse nuuskimiseks ning siis läks juba suuremaks mänguks ja müramiseks.       Madlike on lühema kasukaga ja Liisbetil on kohevam karv. Võib vist öelda küll, et Liisbet on pikakarvaline kass. Mõlemad on superhüpermegaaktiivsed kassilapsed, Madlike on ehk pisut pisut vilkam ja terasem, aga teinekord hommikuti ikka on just Liisbet see kes voodis korralikku mürglit teeb. Suured  sõbrad-õekesed, tudi käib tihti üksteise kaisus, peal ja ümber, ja teinekord Madlike peseb Liisbeti näokese puhtaks, ja siis jälle Liisbet peseb omakorda Madlikest.       Läbisaamine Mammuga on hetkel veel pisut ettevaatlik. Mammu kardab neid vist pisut, kui pisikesed lähemale tatsavad tutvust sobitama siis Mammu põgeneb esikusse nurka. Kõhiseb ja uriseb ka. Aga ega pisikesed ei ole pealetükkivad, jäävad lihtsalt paigale, istuvad totsti maha ja nii nad kolmekesi tutvuvad siis, igaüks oma nurgast. Eile kui Madlike tudus siis  ma viisin teda mitu korda magama Mammu lähedusse, et Mammu saaks harjuda. Naersime veel, et pisikesed poevad Mammule täiega - Madlike läks kingariiuli alla hängima (Mammu lemmikkoht) ja Liisbet sõi Mammu krõbinaid (et näe mulle KA need maitsevad). Aga jah, Mammu on ettevaatlik, piidleb pisikeste toimetamisi laua pealt või voodi pealt, aga ei julge neid nuusutada. Pesa küll nuusutas mitu korda ära juba.    Loodame parimat, igal juhul ei ole asi nii hull, kui Lumi puhul. Ehk Mammu pikapeale harjub  pisikiisudega ja lõpuks ehk saavad kolmekesi koos mängidagi. :)